Ալբերտ Սարգսյանն այն քանդակագործներից է, ում գործերը զարդարում են ոչ միայն Ստեփանակերտի փողոցներն ու պուրակները, այլև Արցախի ու Հայաստանի մյուս բնակավայրերի անկյունները։ Դրանցից մեկը՝ ՙՄայրություն՚-ը, տեղադրված է Գյումրիում, ՙԱռյուծ՚, ՙՄուսա՚, ՙԸնտանիք՚ և այլ քանդակները՝ Ստեփանակերտում։ Նա Ղարաբաղյան պատերազմում հայրենիքի համար նահատակված ազատամարտիկների հիշատակին կառուցված՝ 2013թ. աշնանն Ասկերանի շրջանի Ավետարանոց գյուղում բացված հուշահամալիրի հեղինակն է։ Վերջին աշխատանքներից մեկը Մեսրոպ Մաշտոցի ծավալային պատկերն է՝ ստեղծված որդու՝ Դավիթ Սարգսյանի հետ իր իսկ էսքիզով և տեղադրված Գանձասարում` ՙՄեսրոպ Մաշտոցի անվան մատենադարան - Գանձասար՚ գիտամշակութային կենտրոնի գլխավոր մուտքի առաջ։ Վարպետի ստեղծագործական զինանոցում ընդհանուր առմամբ տարբեր ձևերի ու ժանրերի ավելի քան 60 քանդակային գործեր կան՝ արցախյան քարի մեծ բազմազանության օգտագործմամբ։